Ter wille van Talita Helena Hugo: Graffiti Boeke
Hierdie nuwe verhaal deur Helena Hugo is die storie van die Van den Heevers, 'n gesin wat aan die Weskus naby Lambertsbaai woon.
Hulle hou hulle eenkant, maar beland onder die soeklig wanneer Theuns van den Heever nie wil hê sy dogters moet aan 'n Kersspel deelneem nie. Dit lyk asof hy sy vrou en kinders met 'n ysterhand regeer. Theuns is 'n streng gelowige wat sy dogters teen slegte invloede en seerkry wil beskerm, min wetend dat hy dit te ver voer en sy vrou en dogters die kans ontneem om te groei en te kan ontwikkel.
Hierdie verhaal wys op die gevare wanneer ouers hul kinders te veel inperk en wanneer gelowiges Die Bybel uit konteks begin toepas.
Die titel kom vanuit Markus 5:41 waar Jesus vir die dogtertjie sê: 'Talita, staan op!' Dit word simbolies gebruik as prentjie van die ontwaking van 'n kind, maar ook 'n sigbare teken van 'n kind wat volwasse word en haar eie identiteit moet vestig, weg van die beskerming van haar ouers. Sy moet as 't ware opstaan en op haar eie kan staan.